ക്ഷീരകര്ഷകദിനം ആചരിച്ചു ഇളംദേശം: ബ്ലോക്ക് പഞ്ചായത്തും ക്ഷീരവികസന ഓഫീസും സംയുക്തമായി ക്ഷീരകര്ഷക ദിനം ആചരിച്ചു. ചടങ്ങില് കര്ഷക സന്പര്ക്ക പരിപാടി മികച്ച ക്ഷീര കര്ഷകരെ ആദരിക്കല്, സര്ക്കാര് പദ്ധതിയായ കോവിഡ് ദുരിതാശ്വാസ കാലിത്തീറ്റ വിതരണം, ബ്ലോക്ക് പഞ്ചായത്ത് പദ്ധതി മില്ക്ക് ഇന്ഡസ്ട്രീസ്, കാലിത്തീറ്റ വിതരണ പദ്ധതി പ്രഖ്യാപനം എന്നിവ നടത്തി. ബ്ലോക്കിലെ ഏറ്റവും മികച്ച പാലുത്പാദക ക്ഷീര കര്ഷകരായ അലോഷി ജോസഫ് പൊണാമറ്റം, കെ.ജെ. ജോസ് കുഴിപ്പിള്ളില്, ജോബി ജോസഫ് മുകളത്ത്, ലൈസ സോജന്, മീര ബാലചന്ദ്രന്, പ്രവീണ് ഡൊമനിക്, ദീപക് ജോസ് എന്നിവരെയും ഏറ്റവും മികച്ച പാലുത്പാദക സംഘം പ്രസിഡന്റ് ഡോ. സോമന്, ബാല കര്ഷകന് മാസ്റ്റര് മാത്യു ബെന്നി എന്നിവരെയും ആദരിച്ചു. ബ്ലോക്ക്പഞ്ചായത്ത് വൈസ് പ്രസിഡന്റ് ഡാനിമോള് അധ്യക്ഷത വഹിച്ച യോഗം പ്രസിഡന്റ് മാത്യു കെ. ജോണ് ഉദ്ഘാടനം ചെയ്തു. ക്ഷീരവികസന ഓഫീസര് സുധീഷ് എം.പി. സ്വാഗതവും പദ്ധതി വിശദീകരണവും നടത്തി. സ്റ്റാന്റിംഗ് കമ്മിറ്റി ചെയര്മാന്മാരായ ടോമി തോമസ് കാവാലം, ആന്സി സോജന് എന്നിവര് പ്രസംഗിച്ചു. കോവിഡ് ദുരിതാശ്വാസ കാലിത്തീറ്റ പദ്ധതിയില് 10 ലിറ്റര് പാലളക്കുന്ന കര്ഷകര്ക്ക് ഒരു ചാക്ക് കാലിത്തീറ്റയ്ക്ക് 400 രൂപയും, 20 ലിറ്റര് വരെ പാലളക്കുന്ന കര്ഷകര്ക്ക് രണ്ടു ചാക്കിന് 400 രൂപയും, ഇരുപതിനു മുകളില് പാലളക്കുന്ന കര്ഷകര്ക്ക് മൂന്നു ചാക്കിന് 400 രൂപ വീതം ധനസഹായവും നല്കും. ബ്ലോക്ക് പഞ്ചായത്ത് ഫണ്ട് ഉപയോഗിച്ച് നടത്തുന്ന 32 ലക്ഷം രൂപയുടെ മില്ക്ക് ഇന്സന്റീവ് പദ്ധതിയും 15 ലക്ഷം രൂപയുടെ കാലിത്തീറ്റ വിതരണ പദ്ധതിയും ആരംഭിച്ചു.